'Inkulumo zeLancaster House Kazilethelanga Uzulu Inhlalakahle'
Abantu abanengi bathi inkulumo lezi zenza ukuthi kubuse umuntu omnyama eZimbabwe kuphela.
JOHANNESBURG — Inengi lezizalwane zeZimbabwe esezibalekele kweleSouth Africa ngenxa yobunzima kwezomnotho lezombusazwe lithi isivumelwano seLancaster House esalotshelwana ngo 1979, kwaba ngamandlwane nje angazange ubalethele lutho. AbeZimbabwe laba bathi uhulumende weZanu PF wahle walahlela khatshana lesi sivumelwano ngesikhathi ethatha intambo zombuso ngo 1980 okuyikho osekubangele uhlupho olubhakane lelizwe khathesi. Abakhulume le Studio 7 laba inengi labo abadabuka ezabebelweni zemandebeleni bathi akulangitsho lokukodwa kulokhu okwavunyelwana eLacanster House okwabalusizo empilweni zabo. Bathi zonke izinto ezazivunyelwene uMugabe waziphosela khatshana esanda kuthatha intambo zombuso waqala impi edlula eyamabhunu eyatshiya abantukazana beMandebeleni leNkabazwe abedlula izinkulungwane ezingamatshumi amabili bebulewe. Owangengulweli wempi yenkululeko owacina esezohlala kweleSouth Africa, uMnu. Andrew Nyathi, uthi lobanje isivumelwano seLancaster sapha abantu ilungelo lokuvota, amakhiwa atshaphaza lelo lungelo ukufaka esihlalweni umuntu wabo ababemfuna. “Kwaphuma into exubeneyo ehlangeneyo. Okwakuqala yikuthi kwatholakala okwakuthiwa yi one-man-one-vote. Safinyelela into enkulu kulokho kodwake abantu abangasifuniyo yibo ababehambisa ukhetho bazikhethela ukuthi ilizwe bazalipha bani, ngaleyo ndlelake bapha uRobert Mugabe.” Osakhulayo, uMnu. Carnicoius Nkala, laye osehlala kweleSouth Africa ngenxa yobunzima kwezomnotho uthi lesisivumelwano saba yisiphamaso-nje kuphela ngoba uMongameli Mugabe wathi ngokungena esihlalweni wahle wasilahlela khatshana. Enkulumeni eyethulwa ngumuyi uJoshua Nkomo eLancaster okungumbiko owawuphuma kubo bobabili loMugabe, uNkomo wathi bafuna uzibuse ogcweleyo, ukuthula, ukhetho olukhululekileyo lokuvunyelwa ukubuthana bengethuselwa muntu. Kodwake lezi yizinto isizalwane seZimbabwe, uMnu. Lameck Mlilo, othi kabakaze bazibone kweleMandebeleni kuze kube lamhlanje. “Lezi izinto ezazihlalelwe ku Lancaster House lababantu sebebuyela kuzo. Sebesenza okwedlula okwakusenziwa nguhulumende kaIan Smith ngoba manje singaba yi12 sekulicala. Ukukhuluma nge voters’ role kufana lokubhuqa ngoba lento ayikho.” UMnu. Nkala uthi ubunzima ababhekane labo njengentsha lamhlanje butshengisa khona ukuthi lesisivumelwano sasetshenziswa ngamaqili ekungeneni embusweni. “From Bearer’s Cheques to Bond. (kusukela kuma bearers cheques kuwiya kumali yama bond notes). Abatsha siyakuya ngaphi khonalapho? Sisebenze emazweni sithumele imali zethu ziye ekhaya iphelele emoyeni. Yikwenzanjani ezomnotho khonokho?” Abanyeke bathi impi yombango wesikhundla sikaMugabe ebandleni LeZanu PF iyibufakazi bokuthi bakhona asebelinde isikhathi eside ukuthi labo bathole amantshontsho ngendima abayidlala kusivumelwano seLancaster.